องค์การอนามัยโลกแถลงอีกว่า แม้มีการระบาดของไข้หวัดนกใน 10 ประเทศแถบเอเชีย คร่าชีวิตผู้คนแล้วอย่างน้อย 13 ราย ประกอบด้วย เวียดนาม 9 ราย ไทย 4 รายแต่กลุ่มประเทศที่ได้รับผลกระทบยังมีโอกาสควบคุมการแพร่กระจายของโรคได้ เพราะสถานการณ์ยังอยู่ในวงจำกัด พร้อมกันนี้ องค์การอนามัยโลกยังยืนยันการรับประทานเนื้อไก่ และไข่ที่ปรุงสุกแล้ว ไม่เสี่ยงติดเชื้อไข้หวัดนก อย่างไรก็ตาม ผลจากความหวาดผวาติดเชื้อไข้หวัดนก ทำให้ร้านอาหารในจีนได้รับผลกระทบ เพราะยอดขายอาหารประเภทสัตว์ปีกตกต่ำลงมาก ขณะที่องค์การอนามัยโลก อยู่ระหว่างรอฟังการเปิดเผยข้อมูล การแพร่ระบาดของไข้หวัดนกจากรัฐบาลจีนด้วย โดยมีรายงานการพบแหล่งระบาด ของไข้หวัดนกในจีนอีก 2 มณฑล ได้แก่ กานซูและชานสี เพิ่มจากมณฑลกวางตุ้ง ที่ยืนยันการแพร่ระบาดของไข้หวัดนกไปแล้ว แต่ยังไม่มีผู้ติดเชื้อไข้หวัดนกในจีน